Gheorghe Luca, cel care a găsit proiectilul, l-a rugat pe Constantin Andrieș să îl ajute să îl taie.

Gheorghe Luca, cel care a găsit proiectilul, l-a rugat pe Constantin Andrieș să îl ajute să îl taie. La fața locului a venit și un al treilea bărbat. La scurt timp după ce au început operațiunea de tăiere, explozibilul s-a aprins, apoi a urmat o explozie puternică.

„Eram în grădină și săpăm. Dintr-odată am auzit o bubuitură extrem de puternică și am văzut un nor de fum negru. M-am speriat de am scăpat hârlețul din mână. Am fugit repede la vecini să văd ce s-a întâmplat. Am rămas încremenit când am intrat în curte. Un bătrân era întins pe jos inconștient, iar în anexa în care s-a întâmplat tragedia era Constantin împreună cu un vecin și cel care a venit cu proiectilul. Erau plini de sânge”, a declarat un vecin, potrivit Bzi.ro.

Explozia a distrus un perete al anexei în care bărbații lucrau la proiectil. Constantin Andrieș a murit la scurt timp după producerea deflagrației, iar cel care îl ajuta s-a ales cu câteva degete amputate. Gheorghe Luca, cel care a adus proiectilul, a scăpat cu un atac de panică.

În urma lui Constantin Andrieș au rămas doi copii și o nevastă însărcinată. „Păcat de el. Au rămas doi copii fără tată și soția era însărcinată. Eu nu pot înțelege cum de nu s-au gândit ei că bomba poate exploda. O nenorocire mare s-a produs. Eu nu îmi pot reveni din șoc”, a spus o vecina a familiei.

Bărbatul care și-a pierdut degetele a fost transportat la Spitalul Sf. Spiridon unde a rămas internat. Tot la spital a ajuns și cel care a adus bomba, însă este în afara oricărui pericol.